AC Horsens og Brøndby tildeles bøder af Fodboldens Disciplinærinstans efter episoder i holdenes indbyrdes opgør i andensidste spillerunde i sidste sæson. BIF får desuden en betinget straf på én kamp uden tilskuere.

Flere uheldige episoder i kampen mellem AC Horsens og Brøndby i næstsidste spillerunde i sidste sæson får nu konsekvenser for klubberne, skriver DBU.

Kampens dommer, Michael Johansen, har efter kampen blandt andet indberettet brug af romerlys, røgbomber og kast med ølkrus fra fans, og det koster nu Brøndby en bøde på 200.000 kroner, mens Horsens skal betale en bøde på 50.000 kroner.

Brøndby får desuden en betinget fradømmelse af retten til at spille én hjemmekampe i Superligaen eller Sydbank Pokalen med tilskuere. Det træder i kraft, hvis en lignende overtrædelse sker i enten ligaen eller pokalturneringen i denne sæson.

Indberetningen fra Michael Johansen lyder blandt andet således:

- at der ved kampstart blev antændt mere end 50 romerlys i udebaneafsnittet, at der kontinuerligt gennem hele kampen blev antændt pyroteknik i udebaneafsnittet, især omkring scoringer, at blå og gule røgbomber blev anvendt i udebaneafsnittet inden pausefløjt, at der ved AC Horsens indkast foran udebaneafsnittet flere gange blev kastet krus mod spillerne som skulle kaste indkast, at der i det 95. minut blev kastet en stofbyld på størrelse med en fodbold fra udebaneafsnittet, der ramte den ene linjedommer i ryggen.

Kampen mellem Horsens og Brøndby endte 2-2.

Støt AC Horsens og køb en fanfigur